als_Latn dik_Latn sag_Latn
Pak dashuri
Përgatiti Aisa Kokiçi
Të dashuruarit dhe ata që sakrifikojnë në rrugën e dashurisë thonë: “Dashuria është gjëja më e çmuar. Ne jemi krijuar nga dashuria dhe jemi këtu për të dhuruar dashuri”.
Shumica prej nesh i njohim mirë këto fjalë dhe besojmë se janë të drejta. Por përsëri luftërat, grindjet mes vëllezërve, miqve, popujve nuk kanë të sosur. Tentativat për vrasje, vrasjet, gjykimet, dëmtimet vazhdojnë të lulëzojnë mes nesh. Të gjitha këto besoj se lindin nga aplikimet e gabuara të dashurisë.
Ndërkohë që rendim pas dashurisë mësojmë dy gjëra shumë të rëndësishme: e para të tregojmë dashuri duke sakrifikuar veten dhe tjetra mësojmë dashurinë duke e dashur më shumë veten. Sakrifikimi i vetes për hir të dashurisë shpeshherë bëhet shkas i dëshpërimit, sepse fillojmë të jetojmë jetën e të tjerëve. Heqim dorë nga ëndrrat tona.
Çfarë ndodh atëherë kur njeriu e kupton se nuk do të arrijë asgjë në rrugën e dashurisë duke sakrifikuar vetveten?
Në këtë rast përqendrohet te vetja. Pasoja e një fare të tillë është egoizmi dhe pakënaqësia. Dihen gjërat që do t’i bien mbi kokë në këtë qorrsokak. Rreth tij nuk mbetet më askush, sepse askush nuk dëshiron të qëndrojë me një njeri që mendon vetëm për veten.
Çfarë ndjen personi i cili digjet nga të dy alternativat? E lë çdo gjë në rrjedhë të fatit dhe heq dorë. Këtë herë fillon të kërkojë dashurinë e cila duhet të dale nga vetja dhe nga të tjerët. Në marrëdhëniet me njerëzit fillon të fokusohet te dashuria dhe të sillet njësoj me të gjithë pa dallim shoku, miku apo armiku. Pret daljen në pah të dashurisë së fshehur brenda mendjes, shpirtit dhe trupit të tij. Për këtë arsye, në vend të shtypjes së ndjenjave si zemërim, dëshpërim, dyshim, frikë apo mërzi preferon të kalojë kohën me to. Përpiqet t’i mbrojë këto ndjenja duke pirë cigare apo alkool, sepse e di që vetëm në këtë mënyrë mund të tregojë mirëkuptim për veten dhe njerëzit e tjerë. Dhe çdo here i kujton vetes këto fjalë:
“Përqendrohu në atë që ndjen tani, janë të shumtë njerëzit të cilët vuajnë si ti nën kthetrat e këtyre ndjenjave. Nëse bashkëjeton me këto ndjenja do ta kuptosh dhe vuajtjen e të tjerëve, madje mund të zbulosh edhe arsyen pse njerëzit janë kaq mizorë. A mund të ekzistojë mënyrë më e mire e mirëkuptimit dhe shfaqjes së dashurisë sesa bashkëjetesa me ndjenjat e të tjerëve? Ti mund të krijosh një arsye të vlefshme për mirëkuptimin nëse arrin të jetosh me këto ndjenja. Deri tani nuk e ke aplikuar asnjëherë këtë mënyrë. Ndoshta kjo mënyrë do të zbulojë përgjigjet e pyetjeve të kërkuara. Nuk i dihet!”.
als_Latn als_Latn als_Latn als_Latn als_Latn als_Latn als_Latn als_Latn als_Latn